නාඋල අධ්‍යාපන කාර්යාලයට එම කාර්යාලයේම එක්තරා අධ්‍යක්ෂවරයකු ඇතුළු කණ්ඩායමක් අසූචි ප්‍රහාරයක් එල්ල කෙළේ යැයි කියන සිද්ධියක් සම්බන්ධයෙන් විධිමත් පරීක්ෂණයක් පවත්වන ලෙස මාතලේ දිස්ත්‍රික් පාර්ලිමේන්තු මන්ත්‍රී නීතිඥ වසන්ත ලක්ෂ්මන් පෙරේරා මහතා නාඋල පොලිස් ස්ථානය වෙත දැනුම් දී තිබේ.නාඋල ප්‍රාදේශීය සම්බන්ධීකරණ කමිටු රැස්වීමේදී නාඋල ප්‍රාදේශීය සභා සභාපති තිලක් බණ්ඩාර මහතා මේ සම්බන්ධයෙන් ප්‍රාදේශීය සම්බන්ධිකරණ කමිටුවට කරුණු ඉදිරිපත් කිරීමෙන් පසු පාර්ලිමේන්තු මන්ත්‍රී ලක්ෂ්මන් පෙරේරා මහතා මෙම පියවර ගනු ලැබ ඇත.මෙරට ඉතා දුෂ්කර අධ්‍යාපන කලාපයක් වන නාඋල අධ්‍යාපන කලාපය තුළ මෙවැනි අශෝභන සිදුවීමෙන් අටදහසක් පමණ වන කලාපයේ පාසල්හි සිසු දරු දැරියන් දැඩි අසීරුතාවට පත්වන බවද පාර්ලිමේන්තු මන්ත්‍රීවරයා පවසයි.මේ අතර මෙම සිද්ධිය ඇතුළු කරුණු කිහිපයක් හේතුවෙන් නාඋල අධ්‍යාපන කාර්යාලය තුළ මේ වනවිට පවතින අර්බුදකාරී තත්ත්වය හේතුවෙන් එහි නිලධාරින් පිරිසක් මේ වනවිට ස්ථාන මාරුවීම් ලබා ගැනීමටත් පියවරගෙන ඇත..